               EIROPAS KOMISIJA
            Briselē, 8.11.2016
            COM(2016) 708 final
            Priekšlikums
            EIROPAS PARLAMENTA UN PADOMES LĒMUMS
            par Eiropas Globalizācijas pielāgošanās fonda izmantošanu pēc Spānijas pieteikuma EGF/2016/004 ES / Comunidad Valenciana automotive saņemšanas

               PASKAIDROJUMA RAKSTS

               PRIEKŠLIKUMA KONTEKSTS

               1.Noteikumi, ko piemēro Eiropas Globalizācijas pielāgošanās fonda (EGF) finansiālajam ieguldījumam, ir izklāstīti Eiropas Parlamenta un Padomes 2013. gada 17. decembra Regulā (ES) Nr. 1309/2013 par Eiropas Globalizācijas pielāgošanās fondu (2014–2020) un ar ko atceļ Regulu (EK) Nr. 1927/2006
                  1
                (“EGF regula”).

               2.Spānija 2016. gada 21. jūnijā pēc darba ņēmēju atlaišanas
                  2
                NUTS 2. līmeņa reģionā Comunidad Valenciana (ES52), Spānijā, ekonomikas nozarē, kas ietverta NACE 2. redakcijas 29. nodaļā (“Automobiļu, piekabju un puspiekabju ražošana”), iesniedza pieteikumu EGF/2016/004 ES / Comunidad Valenciana automotive finansiālā ieguldījuma saņemšanai no EGF līdzekļiem.

               3.Pēc šā pieteikuma izvērtēšanas Komisija saskaņā ar visiem EGF regulas piemērojamajiem noteikumiem secināja, ka nosacījumi EGF finansiālā ieguldījuma saņemšanai ir izpildīti.

               PIETEIKUMA KOPSAVILKUMS

                        EGF pieteikums

                        EGF/2016/004 ES / Comunidad Valenciana automotive

                        Dalībvalsts

                        Spānija

                        Attiecīgais(-ie) reģions(-i) (NUTS
                           3
                         2. līmenis)

                        Comunidad Valenciana (ES52)

                        Pieteikuma iesniegšanas datums

                        2016. gada 21. jūnijs

                        Pieteikuma saņemšanas apliecinājuma datums

                        2016. gada 21. jūnijs

                        Papildu informācijas pieprasījuma datums

                        2016. gada 5. jūlijs

                        Papildu informācijas iesniegšanas termiņš

                        2016. gada 16. augusts

                        Izvērtējuma pabeigšanas termiņš

                        2016. gada 8. novembris

                        Intervences kritērijs

                        EGF regulas 4. panta 2. punkts

                        Attiecīgo uzņēmumu skaits

                        29

                        Saimnieciskās darbības nozare(-es)

                        (NACE 2. redakcijas nodaļa
                           4
                        )

                        29. nodaļa (“Automobiļu, piekabju un puspiekabju ražošana”)

                        Atskaites periods (deviņi mēneši)

                        2015. gada 30. jūnijs – 2016. gada 30. marts

                        Atlaisto darba ņēmēju skaits atskaites periodā

                        250

                        To atbalsta saņēmēju kopējais skaits, kuri ir tiesīgi pretendēt uz atbalstu

                        250

                        Paredzēto atbalsta saņēmēju kopējais skaits

                        250

                        Individualizēto pakalpojumu budžets (EUR)

                        1 334 000

                        EGF īstenošanas budžets
                           5
                         (EUR)

                        94 000

                        Kopējais budžets (EUR)

                        1 428 000

                        EGF ieguldījums (60 %) (EUR)

                        856 800

               PIETEIKUMA IZVĒRTĒJUMS

               Procedūra

               4.Spānija iesniedza pieteikumu EGF/2016/004 ES / Comunidad Valenciana automotive 12 nedēļu laikā no dienas, kad bija izpildīti EGF regulas 4. pantā noteiktie intervences kritēriji, t. i., 2016. gada 21. jūnijā. Komisija apliecināja pieteikuma saņemšanu tai pašā dienā un 2016. gada 5. jūlijā pieprasīja Spānijai papildu informāciju. Šī papildu informācija tika sniegta sešās nedēļās no pieprasījuma dienas. Termiņš, kurā Komisijai būtu jāpabeidz izvērtēt pieteikuma atbilstība finansiāla ieguldījuma piešķiršanas nosacījumiem, proti, 12 nedēļas no dienas, kad ir saņemts pilnīgs pieteikums, beidzas 2016. gada 8. novembrī.

               Pieteikuma atbilstība

               Attiecīgie uzņēmumi un atbalsta saņēmēji

               5.Pieteikums attiecas uz 250 darba ņēmējiem, kuri tika atlaisti NUTS2. līmeņa reģionā Comunidad Valenciana (ES52) ekonomikas nozarē, kas ietverta NACE 2. redakcijas 29. nodaļā (“Automobiļu, piekabju un puspiekabju ražošana”).

                        Uzņēmumi un atskaites periodā atlaisto darba ņēmēju skaits

                        ANADIA FUNDICION

                        1

                        INDUSTRIAS DOLZ SA

                        1

                        AUTOMOVILES BLAM SL

                        1

                        INDUSTRIAS DOLZ SL

                        1

                        BENIMAR-OCARSA SA

                        1

                        INDUSTRIAS OCHOA SL

                        1

                        BERGE AUTOMOTIVE LOGISTICS SL

                        1

                        LEAR EUROPEAN HOLDING SLU

                        1

                        BOSAL ESPAÑA SA

                        1

                        MAGNA SEATING SPAIN SAU

                        2

                        BOSAL MADRID SL

                        1

                        MODULAR LOGISTICA VALENCIANA SL

                        1

                        BOSAL VALENCIA SAU

                        215

                        MUELLES Y BALLESTAS HISPANO ALEMANAS SL

                        1

                        ELECTRO CASTELLAR SL

                        2

                        RADIADORES ORDOÑEZ SA

                        2

                        ESTAMPACIONES METALICAS MOYMA SL

                        1

                        SAS AUTOSYSTEMTECHNIK VALENCIA SLU

                        1

                        FABRICACION MODULAR VALENCIANA SL

                        1

                        SICAL SL

                        1

                        FAURECIA AUTOMOTIVE EXTERIORES ESPAÑA SAU

                        1

                        SPANIA GTA TECNOMOTIVE SL

                        1

                        FAURECIA EMISSION CONTROL TECHNOLOGIES PAMPLONA

                        1

                        STIL CONVERSION SL

                        1

                        FAURECIA INTERIOR SYSTEMS SALC ESPAÑA SL

                        1

                        TALENTO Y EXPERIENCIA SL

                        1

                        FEU VERT IBERICA SA

                        1

                        TECNOVE SL

                        1

                        FORD ESPAÑA SL

                        5

                        Kopējais uzņēmumu skaits: 29

                        Kopējais atlaisto darba ņēmēju skaits:

                        250

                        To pašnodarbināto personu kopējais skaits, kuru darbība beigusies:

                        0

                        To darba ņēmēju un pašnodarbināto personu kopējais skaits, kuri ir tiesīgi pretendēt uz atbalstu:

                        250

               Intervences kritēriji

               6.Spānija iesniedza pieteikumu saskaņā ar EGF regulas 4. panta 2. punktā noteiktajiem intervences kritērijiem, atkāpjoties no minētās regulas 4. panta 1. punkta b) apakšpunkta, kurā noteikts, ka 9 mēnešu atskaites periodā ir jābūt atlaistiem vismaz 500 darba ņēmējiem no uzņēmumiem, kuri darbojas vienā un tajā pašā ekonomikas nozarē, kas definēta NACE 2. redakcijas nodaļas līmenī, un kuri atrodas vienā vai divos dalībvalsts kaimiņu reģionos, kas definēti NUTS 2. līmenī. NUTS 2. līmeņa reģionā Comunidad Valenciana (ES52) tika atlaisti 250 darba ņēmēji.

               7.Attiecībā uz šo pieteikumu deviņu mēnešu atskaites periods ir no 2015. gada 30. jūnija līdz 2016. gada 30. martam.

               Atlaisto darba ņēmēju skaita un darbības beigšanas aprēķināšana

               8.Aprēķinot visu atskaites periodā atlaisto darba ņēmēju skaitu, ir ņemts vērā darba līguma faktiskās izbeigšanas vai izbeigšanās datums.

               Atbalsta saņēmēji, kuri ir tiesīgi pretendēt uz atbalstu

               9.Kopējais to atbalsta saņēmēju skaits, kuri ir tiesīgi pretendēt uz atbalstu, ir 250.

               Saistība starp atlaišanu un lielām strukturālām pārmaiņām pasaules tirdzniecības modeļos, ko izraisījusi globalizācija

               10.Lai pierādītu saistību starp atlaišanu un lielām strukturālām pārmaiņām pasaules tirdzniecības modeļos, ko izraisījusi globalizācija, Spānija apgalvo, ka Eiropas autobūves nozare pagājušajā desmitgadē ir zaudējusi ievērojamu tirgus daļu.

               11.Absolūtos skaitļos automobiļu ražošanas apjoms ES-27 valstīs 2015. gadā salīdzinājumā ar 2006. gadu bija samazinājies par 0,5 miljoniem vienību (no 18,7 miljoniem vienību 2006. gadā uz 18,2 miljoniem vienību 2015. gadā) jeb par 2,8 %, savukārt pasaulē, jo īpaši Ķīnā un arī citās Dienvidaustrumāzijas valstīs, ražošanas apjoms bija palielinājies par 31,1 % (no 69,2 miljoniem vienību 2006. gadā līdz 90,9 miljoniem vienību 2015. gadā)
                  6
               .

               12.Turpmāk dotajā diagrammā parādīts ES tirgus daļas samazinājums pasažieru automobiļu nozarē laikposmā no 2000. līdz 2013. gadam. ES tirgus daļa saruka par 17 procentpunktiem — no 39,3 % 2000. gadā uz 22,3 % 2013. gadā.

               Pasažieru automobiļu ražošana — starptautisks salīdzinājums (daļa %), 2000.–2013. gads

                        ES

                        NAFTA

                        Japāna

                        Dienvidkoreja

                        BRIC valstis

                        Vienības

                        Avots: OICA

               13.Vislielākais ražotājs, kas saražoja 26 % no pasaules automobiļu produkcijas, 2015. gadā bija Ķīna, savukārt ES bija otrā lielākā ražotāja un saražoja 22 % no pasaules automobiļu produkcijas, proti, no 73,5 miljoniem pasažieru automobiļu
                  7
               . Šis ES tirgus daļas samazinājums ir daļa no ilglaicīgākas tendences, kā to norādīja Komisija savos novērtējumos par iepriekšējiem ar EGF saistītiem gadījumiem automobiļu rūpniecības nozarē, kuru pamatā bija ar tirdzniecību saistīta globalizācija
                  8
               .

               14.Šīs tendences galvenais virzītājspēks ir ar globalizāciju saistītas patēriņa ģeogrāfiskā izvietojuma pārmaiņas, jo īpaši straujais pieprasījuma pieaugums Āzijas tirgū, no kura ES ražotāji var gūt mazāku labumu, jo tradicionāli šajos tirgos ir neizdevīgākā situācijā.

               15.Eiropas autobūves nozari negatīvi ietekmēja arī pieprasījuma samazinājums vietējā tirgū, ko izraisīja ekonomikas un finanšu krīze. Pasažieru automobiļu reģistrācijas gadījumu skaits ES 2008.–2013. gadā pastāvīgi samazinājās. Kopš 2014. gada šī tendence ir mainījusies uz pretējo. Tomēr kopējais reģistrācijas gadījumu skaits joprojām ir mazāks nekā gados pirms ekonomikas un finanšu krīzes
                  9
               .

               No jauna reģistrēto pasažieru automobiļu skaits ES miljonos vienību,
                  izmaiņas %, 2004.–2015. gads

               16.Spānijā automobiļu ražošanas apjoma samazinājuma rezultātā saruka gan uzņēmumu, gan darbvietu skaits. 2008.–2014. gadā autobūves uzņēmumu skaits samazinājās no 901 uz 806 (-10,5 %) un darbvietu skaits šajā nozarē saruka no 164 038 uz 135 997 darbvietām
                  (-17 %). Reģionā Comunidad Valenciana darbību beidza 62 no kopumā 187 autobūves uzņēmumiem. Tas ir kritums par 33,16 %.

               17.Līdz šim brīdim attiecībā uz automobiļu, piekabju un puspiekabju ražošanas nozari ir iesniegti 23 EGF pieteikumi, no kuriem 13 tika pamatoti ar globalizāciju, kas saistīta ar tirdzniecību, bet 10 — ar globālo finanšu un ekonomikas krīzi
                  10
               .

               Notikumi, kas izraisīja atlaišanu un darbības beigšanu

               18.Notikumi, kas izraisīja atlaišanu, ir uzņēmuma Bosal S.A. bankrots un slēgšana; no šā uzņēmuma tika atlaists vairums darba ņēmēju, uz kuriem attiecas šis pieteikums.

               19.Bosal S.A. sāka savu darbību 1986. gadā Sagunto pilsētā. Tā pamatdarbība bija automobiļu detaļu un piederumu (jo īpaši automobiļu izplūdes sistēmu, katalizatoru utt.) izgatavošana. Bosal ražojumi sākotnēji bija paredzēti galvenokārt Spānijas automobiļu tirgum. Tomēr vēlāk ražošana tika dažādota un uzņēmums ražoja oriģinālās detaļas arī citiem automobiļu tirgiem.

               20.Tā kā transportlīdzekļu ražošanas apjoms ES samazinājās, kopš 2012. gada uzņēmums nonāca grūtībās. Lai pielāgotu ražošanas jaudu pieprasījumam un samazinātu izmaksas, Bosal noteica obligātu saīsināto darbalaiku visiem darbiniekiem. Tomēr ar šiem pasākumiem problēmas nevarēja atrisināt, tāpēc 2015. gada 15. janvārī uzņēmums pasludināja bankrotu, un pēc tam attiecībā uz uzņēmumu tika piemērotas ārkārtas administratīvās procedūras. 2015. gada novembrī Bosal atlaida visus darbiniekus (215 darba ņēmējus) un sāka likvidācijas procedūru.

               Paredzamā atlaišanas ietekme uz ekonomiku un nodarbinātību vietējā, reģionālā vai valsts līmenī

               21.20. gs. 80. gados Sagunto — teritorijas, kurā notika izskatāmā darba ņēmēju atlaišana, — ekonomikas centrā bija domna Altos Hornos del Mediterráneo. Pēc tās slēgšanas teritoriju pasludināja par “preferenciālo rūpniecības atjaunošanas zonu” un jauniem uzņēmumiem, kas tika izveidoti šajā teritorijā, tika piešķirti dažādi stimuli. Vairums uzņēmumu, kas sāka uzņēmējdarbību Sagunto, bija saistīti ar autobūves nozari. Ekonomikas un finanšu krīzes un automobiļu ražošanas nozares globalizācijas ietekmē kopš 2008. gada daudzi no šiem uzņēmumiem ir beiguši savu darbību vai ievērojami samazinājuši tās apjomu, kā rezultātā ir saīsināts darbalaiks un atlaisti darba ņēmēji. Rūpnieciskās aktivitātes samazināšanās ir radījusi ķēdes reakciju Sagunto ekonomikā un nodarbinātības situācijā. 2015. gadā salīdzinājumā ar 2007. gadu bezdarbnieku skaits Sagunto bija trīskāršojies, palielinoties no 2778 līdz 6437 personām. Minēto 250 darba ņēmēju, uz kuriem attiecas šis pieteikums, atlaišana vēl vairāk pasliktinās jau tā nestabilo nodarbinātības situāciju skartajā teritorijā.

               Paskaidrojums par ārkārtas apstākļiem, uz kuru pamata pieteikums atzīstams par pieņemamu

               22.Spānija apgalvo, ka, lai gan 9 mēnešu atsauces periodā tika atlaists mazāk nekā 500 personu, šis pieteikums tomēr būtu jāpielīdzina pieteikumam, kas atbilst EGF regulas 4. panta 1. punkta b) apakšpunktam, jo pastāv ārkārtas apstākļi, kas ievērojami ietekmē nodarbinātību un vietējā, reģionālā vai valsts līmeņa ekonomiku. Saistībā ar to Spānija norāda, ka 250 zaudētu darbvietu Sagunto ir daudz, ņemot vērā apstākļus šajā mazajā pilsētiņā un lauku teritorijā, kas ir ļoti cietusi no ekonomikas un finanšu krīzes, kā arī globalizācijas ietekmes uz tādām nozarēm kā autobūve, kurai ir ļoti svarīga nozīme šīs teritorijas ekonomikā. Lai gan iepriekšējā gadā bija vērojama zināma uzlabošanās nodarbinātības jomā, bezdarba līmenis Comunidad Valenciana reģionā joprojām ir 21,8 %
                  11
               .

               23.Dati attiecībā uz sociālo nodrošinājumu liecina, ka nodarbināto personu skaits Comunidad Valenciana reģionā 2015. gadā salīdzinājumā ar 2008. gadu bija samazinājies par 15 % (-296 952 personas), savukārt Sagunto pilsētā nodarbināto personu skaits bija samazinājies par 28,5 % (-5939 personas), t. i., par 13,5 procentpunktiem vairāk nekā reģionā
                  12
               .

               24.Spānija, atsaucoties uz Eurostat datiem par bezdarbu pilsētās ar līdzīgu iedzīvotāju skaitu kā Sagunto, norāda, ka lielāks bezdarba līmenis nekā Sagunto (25,8 %) ir tikai tādās pilsētās, kas atrodas īpaši nomaļās teritorijās (piem., Letamponā [Le Tampon], Reinjonā — 26,8 %) vai teritorijās, par kurām ir ierosinātas vairākas EGF lietas (piem., Centrālajā Maķedonijā, Grieķijā — 28,7 %).

               25.Comunidad Valenciana reģions ir viens no tiem ES reģioniem, uz kuriem ekonomikas un finanšu krīze un globalizācija ir atstājusi lielāko negatīvo ietekmi. Spānija kopš 2009. gada ir iesniegusi deviņus EGF pieteikumus
                  13
               , lai atbalstītu šajā reģionā dažādās nozarēs atlaistos darba ņēmējus. Kopā no 1560 uzņēmumiem, galvenokārt MVU, tika atlaisti gandrīz 7600 darba ņēmēji. Turklāt Sagunto un tās komarka Kampo de Morvedre [Camp de Morvedre] joprojām cenšas pārvarēt ietekmi, ko atstājusi masveida atlaišana, par kuru EGF pieteikums tika iesniegts un apstiprināts 2014. gadā
                  14
               .

               26.Tā kā pēdējo gadu ekonomiskās situācijas rezultātā tika slēgti daudzi uzņēmumi, teritorijas rūpnieciskās zonas lielākoties nav aizņemtas. Šajā teritorijā pēdējā laikā nav atvērtas rūpnīcas, kas darba ņēmējiem varētu radīt jaunas nodarbinātības iespējas. Lai pavērstu šo tendenci uz pretējo pusi, Sagunto ir iekļauta reģionālās pašvaldības rīcības plānā, kura mērķis ir panākt rūpniecības atjaunošanu šajā teritorijā. Šim nolūkam 2016. gada budžetā ir paredzēti EUR 4 miljoni.

               27.Gandrīz 20 % Sagunto iedzīvotāju ir gados veci cilvēki, un 5,8 % ir vecāki par 80 gadiem. Ilgstoši bez darba ir 38,5 % bezdarbnieku, un šis rādītājs ir vēl lielāks (58,7 %) to bezdarbnieku vidū, kas vecāki par 45 gadiem. No atlaistajiem darba ņēmējiem, uz kuriem attiecas šis pieteikums, 71 % ir vecāki par 45 gadiem, 78 % ir bijuši nodarbināti vienā un tai pašā uzņēmumā vismaz 15 secīgus gadus un 50 % nav ieguvuši nekādu izglītības apliecinājumu, tāpēc viņi bija ļoti neaizsargāti darbvietu nepietiekamības apstākļos. Turklāt 2014. gada tautas skaitīšanas dati liecina, ka Sagunto apgādājamo īpatsvara koeficients (53,7 %) ir augstāks par vidējo koeficientu ES-28 valstīs (51,8 %)
                  15
               .

               Paredzētie atbalsta saņēmēji un ierosinātās darbības

               Paredzētie atbalsta saņēmēji

               28.Paredzams, ka pasākumos piedalīsies visi atlaistie darba ņēmēji. Šos darba ņēmējus pēc to dzimuma, pilsonības un vecuma grupas var iedalīt šādi.

                        Kategorija

                        Paredzēto atbalsta
                           saņēmēju skaits

                        Dzimums:

                        vīrieši:

                        241

                        (96,4 %)

                        sievietes:

                        9

                        (3,6 %)

                        Valstspiederība:

                        ES pilsoņi:

                        249

                        (99,6 %)

                        personas, kas nav ES pilsoņi:

                        1

                        (0,4 %)

                        Vecuma grupa:

                        15–24 gadi:

                        0

                        (0,0 %)

                        25–29 gadi:

                        1

                        (0,4 %)

                        30–54 gadi:

                        191

                        (76,4 %)

                        55–64 gadi:

                        58

                        (23,2 %)

                        vecāki par 64 gadiem:

                        0

                        (0,0 %)

               Ierosināto darbību atbilstība

               29.Individualizētos pakalpojumus, kas sniedzami atlaistajiem darba ņēmējiem, veido turpmāk aprakstītās darbības.

               –Uzņemšana un informatīvās sesijas. Šis ir pirmais pasākums, kas jāpiedāvā visiem atlaistajiem darba ņēmējiem, un tas ietver: 1) vispārīgas informatīvas sesijas un atsevišķas informatīvas sesijas par prasībām attiecībā uz prasmēm un apmācību; par pieejamajām konsultācijām un apmācības programmām; par pabalstiem un stimuliem; 2) uzņemšanas procedūru.

               –Profesionālā orientācija. Šis pasākums ietver iesaistīto darba ņēmēju profilu izveidi un īpaši pielāgota reintegrācijas plāna sagatavošanu, darbseminārus par uzņēmējdarbību un darba meklēšanas paņēmieniem, kā arī konsultācijas un individualizētā atbalsta papildu pasākumus visā īstenošanas periodā. Dalībnieki var izmantot privāto konsultāciju pakalpojumus arī pēc tam, kad viņi atkal ir iesaistījušies nodarbinātībā.

               –Darbā iekārtošana. Šā pasākuma ietvaros darbā iekārtošanas veicinātāji intensīvi un proaktīvi meklēs vietējas un reģionālas darba iespējas un pēc tam tiks atrastas darba ņēmējiem piemērotas darbavietas. Šā pasākuma mērķis ir papildināt atbalsta saņēmēju individuālos darba meklējumus.

               –Apmācība. Apmācības pasākumi ietvers dažādus apmācības kursus, kas apvienoti profesionālās apmācības grupā un starpnozaru prasmēm veltītas apmācības grupā. Profesionālā apmācība būs vērsta uz profesionālo licenču ieguvi, piemēram, pasažieru pārvadāšanai nepieciešamā CPC
                  16
                ieguvi, un uz nozarēm vai jomām, kurās ir vai būs iespējama nodarbinātība, piemēram, uz pārtikas nozari (pārtikas nekaitīgums, HACCP
                  17
                utt.), ēdiena gatavošanu, arodriska novēršanu un kvalitātes kontroli, vides standartiem (ISO 9001
                  18
               , ISO 14000
                  19
               , EFQM
                  20
                utt.), HVAC
                  21
                projektiem, rūpnieciskā aprīkojuma apkopi utt. Starpnozaru prasmēm veltītajā apmācības piedāvājumā būs ietverta dažādu tādu prasmju apguve, kas sekmē darba rezultātu uzlabošanu, piemēram, IKT prasmju, svešvalodu, uzņēmējdarbības vadības u. c. prasmju apguve.

               –Uzņēmējdarbības veicināšana. Šā pasākuma mērķis ir palīdzēt atlaistiem darba ņēmējiem, kuri vēlas radīt savu uzņēmumu, un tas aptver tādus elementus kā uzņēmējdarbības idejas attīstīšana, plānošana, tehniski ekonomiskā pamatojuma sagatavošana, finansējuma ieguve utt.; visā uzņēmējdarbības sākšanas procesā būs pieejamas individualizētas privātas konsultācijas un varēs saņemt arī atbalstu jautājumos, kas skar administratīvās prasības. Dalībnieki var izmantot privāto konsultāciju pakalpojumus arī pēc uzņēmuma izveidošanas.

               –Ieguldījums uzņēmējdarbības sākšanā. Darba ņēmēji, kuri veidos savus uzņēmumus, saņems līdz EUR 15 000 kā ieguldījumu, kas palīdzēs segt sākumposma izmaksas. Viens no grūtākajiem uzdevumiem, kas uzņēmējiem jāveic uzņēmējdarbības sākumposmā, ir finansējuma iegūšana. Šā pasākuma mērķis ir veicināt uzņēmējdarbību, sniedzot šo finansiālo atbalstu.

               –Dalības pabalsts. Pēc saskaņoto starpposma mērķu sasniegšanas ceļā uz atgriešanos darba tirgū dalībnieki saņems vienreizēju pabalstu EUR 600 apmērā.

               –Pabalsts ceļa izdevumu segšanai. Darba ņēmēji, kuri piedalīsies pasākumos, saņems pabalstu savu ceļa izdevumu segšanai. Galīgā summa tiks aprēķināta atbilstoši faktiskajam dalības dienu skaitam un nobrauktajam attālumam. Tiek lēsts, ka dalībnieki vidēji varētu saņemt EUR 300.

               –Palīdzība apgādājamu personu aprūpētājiem. Darba ņēmēji, kuri piedalās pasākumos un kuriem ir apgādājamie (bērni, gados veci cilvēki vai personas ar invaliditāti), saņems pabalstu izdevumu segšanai par apgādājamajiem. Šā pasākuma mērķis ir segt papildu izmaksas, kas rodas darba ņēmējiem, kuri aprūpē apgādājamos, lai šie darba ņēmēji varētu piedalīties apmācībā vai citos pasākumos.

               –Pabalsts izdevumu par dzīvesvietas maiņu segšanai. Darba ņēmēji, kuri pieņems darba piedāvājumu, kura dēļ būs jāmaina dzīvesvieta, saņems vienreizēju maksājumu EUR 3000 apmērā nenovēršamo izdevumu segšanai.

               –Pabalsts interneta vienotās likmes maksas segšanai. Darba ņēmēji, kuriem mājās nav interneta pieslēguma un kuri to ierīkos, lai varētu piedalīties apmācībā vai citos pasākumos digitālās platformās, saņems finansējumu līdz 75 % apmērā no ikmēneša vienotās likmes maksas.

               –Darbā pieņemšanas pabalsts. Šis maksājums sekmēs atlaisto darba ņēmēju iekārtošanos darbā citā uzņēmumā uz noteikta laika vai pastāvīga darba līguma pamata. Uzņēmums par katru darba ņēmēju, kuru tas pieņems darbā uz pastāvīga darba līguma pamata, saņems EUR 3000, bet par katru darba ņēmēju, kuru tas pieņems darbā uz noteikta laika (vismaz 12 mēnešu) darba līguma pamata, saņems EUR 1000.

               30.Šeit aprakstītās ierosinātās darbības ir aktīvi darba tirgus pasākumi atbilstīgi EGF regulas 7. pantā noteiktajām darbībām, par kurām ir tiesības saņemt atbalstu. Šīs darbības neaizstāj pasīvus sociālās aizsardzības pasākumus.

               31.Spānija ir sniegusi nepieciešamo informāciju par darbībām, kuras attiecīgajam uzņēmumam ir obligāti jāveic saskaņā ar valsts tiesību aktiem vai koplīgumiem. Tā ir apliecinājusi, ka EGF finansiālais ieguldījums neaizstās minētās darbības.

               Aplēstais budžets

               32.Aplēstās kopējās izmaksas ir EUR 1 428 000, kas ietver izdevumus par individualizētiem pakalpojumiem EUR 1 334 000 apmērā un izdevumus par sagatavošanās, pārvaldības, informācijas un publicitātes, kontroles un ziņojumu sniegšanas pasākumiem EUR 94 000 apmērā.

               33.Kopējais pieprasītais EGF finansiālais ieguldījums ir EUR 856 800 (60 % no kopējām izmaksām).

                        Darbības

                        Aplēstais dalībnieku skaits

                        Aplēstās izmaksas par vienu dalībnieku
                        (EUR)
                        (*)

                        Aplēstās kopējās izmaksas

                        (EUR)
                        (**)

                        Individualizēti pakalpojumi (darbības saskaņā ar EGF regulas 7. panta 1. punkta a) un c) apakšpunktu)

                        Uzņemšanas un informatīvās sesijas
                           (acción de acogida)

                        250

                        204

                        51 000

                        Profesionālā orientācija
                           (orientación, asesoramiento laboral e itinerario personalizado de inserción)

                        250

                        408

                        102 000

                        Darbā iekārtošana
                           (job placement)

                        250

                        476

                        119 000

                        Apmācība
                           (formación)

                        230

                        2000

                        460 000

                        Uzņēmējdarbības veicināšana
                           (emprendimiento)

                        30

                        2000

                        60 000

                        Ieguldījums uzņēmuma izveidē
                           (incentivo para establecimiento de negocio)

                        16

                        13 400

                        214 400

                        Starpsumma (a):

                        Procentuālā daļa no individualizēto pakalpojumu kopuma:

                        –

                        1 006 400

                        (75,44 %)

                        Pabalsti un stimuli (darbības saskaņā ar EGF regulas 7. panta 1. punkta b) apakšpunktu)

                        Dalības pabalsts
                           (incentivo para participar)

                        170

                        600

                        102 000

                        Pabalsts ceļa izdevumu segšanai
                           (incentivo para desplazamiento)

                        50

                        300

                        15 000

                        Palīdzība apgādājamu personu aprūpētājiem
                           (Incentivos que remuevan obstáculos que impidan la participación)

                        50

                        1500

                        75 000

                        Pabalsts izdevumu par dzīvesvietas maiņu segšanai
                        (incentivo por traslado)

                        5

                        3000

                        15 000

                        Pabalsts interneta vienotās likmes maksas segšanai
                        (incentivo para disponer de accesso a Internet en el domicilio)

                        150

                        404

                        60 600

                        Darbā pieņemšanas pabalsts
                        (incentivo empleadores)

                        25

                        2400

                        60 000

                        Starpsumma (b):

                        Procentuālā daļa no individualizēto pakalpojumu kopuma:

                        –

                        327 600

                        (24,56 %)

                         Darbības saskaņā ar EGF regulas 7. panta 4. punktu

                        1. Sagatavošanās pasākumi

                        –

                        0

                        2. Pārvaldība

                        –

                        90 000

                        3. Informācija un publicitāte

                        –

                        4000

                        4. Kontrole un ziņojumu sniegšana

                        –

                        0

                        Starpsumma (c):

                        Procentuālā daļa no kopējām izmaksām:

                        –

                        94 000

                        (6,58 %)

                        Kopējās izmaksas (a + b + c):

                        –

                        1 428 000

                        EGF ieguldījums (60 % no kopējām izmaksām)

                        –

                        856 800

               (*) Lai izvairītos no zīmēm aiz komata, aprēķinātās izmaksas uz vienu darba ņēmēju ir noapaļotas. Tomēr noapaļošana neietekmē katra pasākuma kopējās izmaksas, kas paliek tādas pašas kā Spānijas iesniegtajā pieteikumā.

               (**) Kopējās summas nesakrīt noapaļošanas dēļ.

               34.To darbību izmaksas, kuras iepriekš tabulā minētas kā darbības saskaņā ar EGF regulas 7. panta 1. punkta b) apakšpunktu, nepārsniedz 35 % no saskaņotā individualizēto pakalpojumu kopuma kopējām izmaksām. Spānija apstiprināja, ka šīs darbības ir atkarīgas no tā, vai paredzētie atbalsta saņēmēji aktīvi piedalīsies darba meklēšanas vai apmācības pasākumos.

               35.Spānija apstiprināja, ka izmaksas par ieguldījumiem pašnodarbinātībā, jaunu uzņēmumu veidošanā un darbinieku pieņemšanā darbā nepārsniegs EUR 15 000 par vienu atbalsta saņēmēju.

               Izdevumu atbilstības periods

               36.Spānija sāka sniegt individualizētos pakalpojumus paredzētajiem atbalsta saņēmējiem 2016. gada 20. septembrī. Tāpēc EGF finansiālo ieguldījumu varēs saņemt par darbības izdevumiem, kas radušies no 2016. gada 20. septembra līdz 2018. gada 20. septembrim.

               37.Ar EGF īstenošanu saistītie administratīvie izdevumi Spānijai sāka rasties 2015. gada 1. oktobrī. Tāpēc EGF finansiālo ieguldījumu ir tiesības saņemt par tiem izdevumiem saistībā ar sagatavošanās, pārvaldības, informācijas un publicitātes, kontroles un ziņojumu sniegšanas pasākumiem, kas radušies no 2015. gada 1. oktobra līdz 2019. gada 20. martam.

               Papildināmība ar darbībām, ko finansē no valsts vai Savienības līdzekļiem

               38.Valsts priekšfinansējuma vai līdzfinansējuma avots ir valsts līdzekļi no SERVEF
                  22
                (autonomās pašvaldības valsts nodarbinātības dienests).

               39.Spānija ir apstiprinājusi, ka par iepriekš aprakstītajiem pasākumiem, par kuriem tiek saņemts finansiāls ieguldījums no EGF, netiks saņemts finansiāls ieguldījums no citiem Savienības finanšu instrumentiem.

               Procedūras, ko ievēro, apspriežoties ar paredzētajiem atbalsta saņēmējiem vai viņu pārstāvjiem, vai sociālajiem partneriem, kā arī vietējām un reģionālajām varas iestādēm

               40.Spānija ir norādījusi, ka saskaņotais individualizēto pakalpojumu kopums ir sagatavots, apspriežoties ar darba ņēmēju pārstāvjiem, sociālajiem partneriem, attiecīgo darba devēju asociāciju un vietējām (Sagunto) varas iestādēm.

               41.Norūpējušies par darba ņēmēju neaizsargātību pēc tam, kad bija paziņots par uzņēmuma slēgšanu, bijušo Bosal (uzņēmums, no kura tika atlaisti vairums darba ņēmēju, uz kuriem attiecas šis pieteikums) darbinieku pārstāvji informēja SERVEF par savu vēlmi atbalstīt EGF finansējuma pieteikumu. 2015. gada 1. oktobra sanāksmē tika nolemts pieteikties EGF palīdzības saņemšanai. Nākamajās sanāksmēs tika noteikti darba ņēmējiem piedāvājamie pasākumi un to īstenošanas grafiks.

               Pārvaldības un kontroles sistēmas

               42.Pieteikums ietver pārvaldības un kontroles sistēmas aprakstu, kurā norādīti iesaistīto struktūru pienākumi. Spānija ir paziņojusi Komisijai, ka finansiālo ieguldījumu pārvaldīs un kontrolēs tās pašas struktūras, kas pārvalda un kontrolē Eiropas Sociālā fonda (ESF) finansējumu Spānijā. Pārvaldes iestādes starpniekstruktūra būs Dirección General de Financiación y Fondos Europeos.

               Attiecīgās dalībvalsts apņemšanās

               43.Spānija ir sniegusi visas nepieciešamās garantijas attiecībā uz turpmāk minēto:

               –attiecībā uz piekļuvi ierosinātajām darbībām un to īstenošanu tiks ievēroti vienlīdzīgas attieksmes un nediskriminācijas principi,

               –ir ievērotas valstu un ES tiesību aktos paredzētās prasības par kolektīvo atlaišanu,

               –uzņēmumi, no kuriem atlaisti darba ņēmēji un kuri pēc darba ņēmēju atlaišanas turpina veikt saimniecisko darbību, ir izpildījuši ar atlaišanu saistītos juridiskos pienākumus un pienācīgi parūpējušies par saviem darbiniekiem,

               –par ierosinātajām darbībām netiks saņemts finansiāls atbalsts no citiem Savienības fondiem vai finanšu instrumentiem, un tiks novērsta dubulta finansēšana,

               –ar ierosinātajām darbībām papildinās no struktūrfondiem finansētās darbības,

               –EGF finansiālais ieguldījums atbildīs procesuālajiem un materiālajiem Savienības noteikumiem par valsts atbalstu.

               IETEKME UZ BUDŽETU

               Budžeta priekšlikums

               44.EGF nepārsniedz maksimālo gada apjomu EUR 150 miljonu apmērā (2011. gada cenās), kā paredzēts Padomes 2013. gada 2. decembra Regulas (ES, Euratom) Nr. 1311/2013, ar ko nosaka daudzgadu finanšu shēmu 2014.–2020. gadam
                  23
               , 12. pantā.

               45.Izskatījusi pieteikumu saskaņā ar EGF regulas 13. panta 1. punktā paredzētajiem nosacījumiem un ņēmusi vērā paredzēto atbalsta saņēmēju skaitu, ierosinātās darbības un aplēstās izmaksas, Komisija ierosina izmantot EGF līdzekļus EUR 856 800 apmērā, kas ir 60 % no ierosināto darbību kopējām izmaksām, lai sniegtu finansiālu ieguldījumu pieteikumā minētajos pasākumos.

               46.Ierosināto lēmumu izmantot EGF kopīgi pieņems Eiropas Parlaments un Padome, kā paredzēts Eiropas Parlamenta, Padomes un Komisijas 2013. gada 2. decembra Iestāžu nolīguma par budžeta disciplīnu, sadarbību budžeta jautājumos un pareizu finanšu pārvaldību
                  24
                13. punktā.

               Saistītie tiesību akti

               47.Vienlaikus ar priekšlikumu šim lēmumam par EGF izmantošanu Komisija Eiropas Parlamentam un Padomei iesniegs priekšlikumu par līdzekļu EUR 856 800 apmērā pārvietošanu uz attiecīgo budžeta pozīciju.

               48.Tajā pašā laikā, kad Komisija pieņems šo priekšlikumu lēmumam par EGF izmantošanu, tā ar īstenošanas aktu pieņems lēmumu par finansiālo ieguldījumu, kas stāsies spēkā dienā, kad Eiropas Parlaments un Padome pieņems ierosināto lēmumu par EGF izmantošanu.

               Priekšlikums

               EIROPAS PARLAMENTA UN PADOMES LĒMUMS

               par Eiropas Globalizācijas pielāgošanās fonda izmantošanu pēc
                  Spānijas pieteikuma EGF/2016/004 ES / Comunidad Valenciana automotive saņemšanas

               EIROPAS PARLAMENTS UN EIROPAS SAVIENĪBAS PADOME,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2013. gada 17. decembra Regulu (ES) Nr. 1309/2013 par Eiropas Globalizācijas pielāgošanās fondu (2014–2020) un ar ko atceļ Regulu (EK) Nr. 1927/2006
                  25
               , un jo īpaši tās 15. panta 4. punktu,

               ņemot vērā Eiropas Parlamenta, Padomes un Komisijas 2013. gada 2. decembra Iestāžu nolīgumu par budžeta disciplīnu, sadarbību budžeta jautājumos un pareizu finanšu pārvaldību
                  26
                un jo īpaši tā 13. punktu,

               ņemot vērā Eiropas Komisijas priekšlikumu,

               tā kā:

               (1)Eiropas Globalizācijas pielāgošanās fonda (EGF) mērķis ir sniegt atbalstu darba ņēmējiem, kuri atlaisti no darba, un pašnodarbinātām personām, kuru darbība ir beigusies, jo globalizācijas rezultātā ir notikušas lielas strukturālas izmaiņas pasaules tirdzniecības modeļos, turpinās globālā finanšu un ekonomikas krīze vai sākas jauna globāla finanšu un ekonomikas krīze, un palīdzēt viņiem no jauna iekļauties darba tirgū.

               (2)EGF nedrīkst pārsniegt maksimālo gada apjomu EUR 150 miljonu apmērā (2011. gada cenās), kā noteikts Padomes Regulas (ES, Euratom) Nr. 1311/2013
                  27
                12. pantā.

               (3)Spānija 2016. gada 21. jūnijā iesniedza pieteikumu par EGF izmantošanu saistībā ar darba ņēmēju atlaišanu kopējās statistiski teritoriālo vienību klasifikācijas (NUTS)
                  28
                2. līmeņa reģionā Comunidad Valenciana (ES52), Spānijā, ekonomikas nozarē, kas ietverta saimniecisko darbību statistiskās klasifikācijas Eiropas Savienībā (NACE) 2. redakcijas 29. nodaļā (“Automobiļu, piekabju un puspiekabju ražošana”). Saistībā ar pieteikumu tika sniegta papildu informācija saskaņā ar Regulas (ES) Nr. 1309/2013 8. panta 3. punktu. Šis pieteikums atbilst Regulas (ES) Nr. 1309/2013 13. pantā noteiktajām prasībām par EGF finansiālā ieguldījuma noteikšanu.

               (4)Spānijas pieteikums ir atzīstams par pieņemamu saskaņā ar Regulas (ES) Nr. 1309/2013 4. panta 2. punktu, jo atlaišanai ir liela ietekme uz nodarbinātību un vietējo, reģionālo vai valsts ekonomiku.

               (5)Tāpēc būtu jāizmanto EGF, lai sniegtu finansiālu ieguldījumu EUR 856 800 apmērā saistībā ar Spānijas iesniegto pieteikumu.

               (6)Lai pēc iespējas saīsinātu laiku, kas vajadzīgs EGF izmantošanai, šis lēmums būtu jāpiemēro no tā pieņemšanas dienas,

               IR PIEŅĒMUŠI ŠO LĒMUMU.

               1. pants

               Savienības 2016. finanšu gada vispārējā budžeta ietvaros izmanto Eiropas Globalizācijas pielāgošanās fondu, lai piešķirtu EUR 856 800 saistību un maksājumu apropriācijās.

               2. pants

               Šis lēmums stājas spēkā dienā, kad to publicē Eiropas Savienības Oficiālajā Vēstnesī. To piemēro no [lēmuma pieņemšanas datums]*.

               Briselē,

                  Eiropas Parlamenta vārdā —
                        Padomes vārdā —

                  priekšsēdētājs
                        priekšsēdētājs

                     (1)
                  OV L 347, 20.12.2013., 855. lpp.

                     (2)
                  EGF regulas 3. panta nozīmē.

                     (3)
                  Komisijas 2012. gada 8. novembra Regula (ES) Nr. 1046/2012, ar ko īsteno Eiropas Parlamenta un Padomes Regulu (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi attiecībā uz jaunā reģionālā sadalījuma laikrindu nosūtīšanu (OV L 310, 9.11.2012., 34. lpp.).

                     (4)
                  OV L 393, 30.12.2006., 1. lpp.

                     (5)
                  Saskaņā ar Regulas (ES) Nr. 1309/2013 7. panta 4. punktu.

                     (6)
                  Starptautiskās Autoražotāju organizācijas (OICA) datubāze.

                     (7)
                  Eiropas Autoražotāju asociācija (ACEA) “The automobile Industry Pocket Guide 2016–2017”.

                     (8)
                  Sk. 10. zemsvītras piezīmi.

                     (9)
                  Eiropas Autoražotāju asociācija (ACEA) “The automobile Industry Pocket Guide 2016–2017”.

                     (10)
                  Pieteikumi, kas pamatoti ar globalizāciju saistībā ar tirdzniecību: EGF/2016/004 ES / Comunidad Valenciana automotive (lieta, kas ir šā lēmuma priekšlikuma priekšmets), kā arī EGF/2007/001 FR / PSA piegādātājuzņēmumi, COM(2007) 415; EGF/2007/010 PT / Lisboa Alentejo, COM(2008) 94; EGF/2008/002 ES/Delphi, COM(2008) 547; EGF/2008/004 ES / Kastīlija-Leona un Aragona, COM(2009) 150; EGF/2009/013 DE/Karmann, COM(2010) 007; EGF/2012/005 SE/Saab, COM(2012) 622; EGF/2012/008 IT / De Tomaso, COM(2013) 469; EGF/2013/006 PL / Fiat Auto Poland, COM(2014) 699; EGF/2013/012 BE / Ford Genk, COM(2014) 532; EGF/2014/006 FR/PSA, COM(2014) 560; EGF/2015/003 BE / Ford Genk, COM(2015) 336 un EGF/2015/009 SE / Volvo Trucks, COM(2016) 61.
                     Pieteikumi, kas pamatoti ar globālo finanšu un ekonomikas krīzi: EGF/2009/007 SE/Volvo, COM(2009) 602; EGF/2009/009 AT/Steiermark, COM(2009) 602; EGF/2009/019 FR/Renault, COM(2011) 420; EGF/2010/002 ES / Cataluña automoción, COM(2010) 453; EGF/2010/004 PL/Wielkopolskie, COM(2010) 616; EGF/2010/015 FR/Peugeot, COM(2012) 461; EGF/2010/031 BE / General Motors Belgium, COM(2011) 212; EGF/2011/003 DE / Arnsbergas un Diseldorfas autobūves nozare, COM(2011) 447; EGF/2011/005 PT / Norte-Centro automotive, COM(2011) 664 un EGF/2015/002 DE / Adam Opel, COM(2015) 342.

                     (11)
                  Ekonomiski aktīvo iedzīvotāju apsekojums (EPA), 2016. gada 2. ceturksnis;

                     http://www.datosmacro.com/paro-epa/espana-comunidades-autonomas/valencia.

                     (12)
                  Instituto Nacional de la Seguridad Social.

                     (13)
                  EGF/2009/014 ES / Comunidad Valenciana — keramika, COM(2010) 216;
                     EGF/2010/005 ES / Comunidad Valenciana Natural Stone, COM(2010) 617;
                     EGF/2010/009 ES / Comunidad Valenciana Textiles, COM(2010) 613;
                     EGF/2011/006 ES / Comunidad Valenciana Construction, COM(2012) 53;
                     EGF/2011/020 ES / Comunidad Valenciana footwear, COM(2012) 204;
                     EGF/2013/004 ES / Comunidad Valenciana būvmateriāli, COM(2013) 635;
                     EGF/2013/008 ES / Comunidad Valenciana Textiles, COM(2014) 45;
                     EGF/2014/004 ES / Comunidad Valenciana metal, COM(2014) 515;
                     EGF/2016/004 ES / Comunidad Valenciana automotive (lieta, kas ir šā lēmuma priekšlikuma priekšmets).

                     (14)
                  EGF/2014/004 ES Comunidad Valenciana metal, COM(2014) 515.

                     (15)

                     http://ec.europa.eu/eurostat/statistics-explained/index.php/Population_structure_and_ageing.

                     (16)
                  Kvalifikācijas sertifikāts (CPC).

                     (17)
                  Riska analīze un kritisko kontrolpunktu noteikšana (HACCP).

                     (18)
                  Standartā ISO 9001 ir noteiktas kvalitātes vadības sistēmas prasības.

                     (19)
                  ISO 14000 standartu sērija attiecas uz dažādiem vides vadības aspektiem.

                     (20)
                  EFQM kvalitātes modelis, ko izstrādājis Eiropas Kvalitātes vadības fonds.

                     (21)
                  Apkure, ventilācija un gaisa kondicionēšana (HVAC).

                     (22)
                  Servicio Valenciano de Empleo y Formación de la Generalitat Valenciana (SERVEF).

                     (23)
                  OV L 347, 20.12.2013., 884. lpp.

                     (24)
                  OV C 373, 20.12.2013., 1. lpp.

                     (25)
                  OV L 347, 20.12.2013., 855. lpp.

                     (26)
                  OV C 373, 20.12.2013., 1. lpp.

                     (27)
                  Padomes 2013. gada 2. decembra Regula (ES, Euratom) Nr. 1311/2013, ar ko nosaka daudzgadu finanšu shēmu 2014.–2020. gadam (OV L 347, 20.12.2013., 884. lpp.).

                     (28)
                  Komisijas 2012. gada 8. novembra Regula (ES) Nr. 1046/2012, ar ko īsteno Eiropas Parlamenta un Padomes Regulu (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi attiecībā uz jaunā reģionālā sadalījuma laikrindu nosūtīšanu (OV L 310, 9.11.2012., 34. lpp.).


               EIROPAS KOMISIJA
            Briselē, 20.1.2016
            COM(2016) 1 final
            Priekšlikums
            EIROPAS PARLAMENTA UN PADOMES LĒMUMS
            par Eiropas Globalizācijas pielāgošanās fonda izmantošanu (Beļģijas pieteikums – EGF/2015/007 BE/Hainaut-Namur Glass)

               PASKAIDROJUMA RAKSTS

               PRIEKŠLIKUMA KONTEKSTS

               1.Noteikumi, kas piemērojami finansiālajiem ieguldījumiem no Eiropas Globalizācijas pielāgošanās fonda (EGF), ir izklāstīti Eiropas Parlamenta un Padomes 2013. gada 17. decembra Regulā (ES) Nr. 1309/2013 par Eiropas Globalizācijas pielāgošanās fondu (2014–2020) un ar ko atceļ Regulu (EK) Nr. 1927/2006
                  1
                (turpmāk “EGF regula”).

               2.Beļģija 2015. gada 19. augustā iesniedza pieteikumu EGF/2015/007 BE/Hainaut-Namur Glass, lai saņemtu finansiālu ieguldījumu no EGF, pēc darba ņēmēju atlaišanas
                  2
                saimnieciskās darbības nozarē, kas klasificēta NACE 2. redakcijas 23. nodaļā (Citur neklasificētu nemetālisko minerālu izstrādājumu ražošana), NUTS 2. līmeņa reģionos Eno (Hainaut)(BE32) un Namīrā (Namur)(BE35), Beļģijā.

               3.Pēc šā pieteikuma izvērtēšanas Komisija saskaņā ar visiem EGF regulas piemērojamiem noteikumiem secināja, ka nosacījumi finansiālā ieguldījuma saņemšanai no EGF ir izpildīti.

               PIETEIKUMA KOPSAVILKUMS

                        EGF pieteikums

                        EGF/2015/007 BE/Hainaut-Namur Glass

                        Dalībvalsts

                        Beļģija

                        Attiecīgais(-ie) reģions(-i) (NUTS
                           3
                         2. līmenis)

                        Eno (BE32)

                        Namīra (BE35)

                        Pieteikuma iesniegšanas datums

                        2015. gada 19. augusts

                        Pieteikuma saņemšanas apliecinājuma termiņš

                        2015. gada 2. septembris

                        Papildu informācijas pieprasīšanas termiņš

                        2015. gada 2. septembris

                        Papildu informācijas iesniegšanas termiņš

                        2015. gada 28. oktobris

                        Izvērtējuma pabeigšanas termiņš

                        2016. gada 20. janvāris

                        Intervences kritērijs

                        EGF regulas 4. panta 2. punkts

                        Attiecīgo uzņēmumu skaits

                        2

                        Saimnieciskās darbības nozare(-s)

                        (NACE 2. redakcijas nodaļa)
                           4

                        23. nodaļa. (“Citur neklasificētu nemetālisko minerālu izstrādājumu ražošana”)

                        Pārskata periods (deviņi mēneši):

                        2014. gada 31. augusts – 2015. gada 31. maijs

                        Atlaisto darba ņēmēju skaits pārskata periodā

                        412

                        Atbalsttiesīgo saņēmēju kopskaits

                        412

                        Paredzēto atbalsta saņēmēju kopskaits

                        412

                        Jauniešu skaits, kuri nav nodarbināti un nav iesaistīti izglītībā vai apmācībā (NEET), kuriem paredzēts sniegt atbalstu

                        100

                        Individualizēto pakalpojumu budžets (EUR)

                        1 758 507

                        EGF pasākumu īstenošanas budžets
                           5
                         (EUR)

                        67 400

                        Kopējais budžets (EUR)

                        1 825 907

                        EGF ieguldījums (60 %) (EUR)

                        1 095 544

               PIETEIKUMA IZVĒRTĒJUMS

               Procedūra

               4.Pieteikumu EGF/2015/007 BE/Hainaut-Namur Glass Beļģija iesniedza 2015. gada 19. augustā — 12 nedēļu laikā no dienas, kad bija izpildīti EGF regulas 4. pantā minētie intervences kritēriji. Komisija apliecināja, ka ir saņēmusi pieteikumu divu nedēļu laikā no pieteikuma iesniegšanas dienas, un tajā pašā datumā pieprasīja papildu informāciju no Beļģijas. Minētā papildu informācija tika sniegta astoņu nedēļu laikā pēc pieprasījuma un pēc pienācīgi pamatota Beļģijas lūguma pagarināt termiņu par divām nedēļām. Termiņš, līdz kura beigām Komisijai būtu jāizvērtē pieteikuma atbilstība finansiālā ieguldījuma piešķiršanas nosacījumiem, proti, 12 nedēļas no pilnīga pieteikuma saņemšanas dienas, beidzas 2016. gada 20. janvārī.

               Pieteikuma atbilstība

               Attiecīgie uzņēmumi un atbalsta saņēmēji

               5.Pieteikums attiecas uz 412 darba ņēmējiem, kas atlaisti saimnieciskās darbības nozarē, kas klasificēta NACE 2. redakcijas 23. nodaļā (Citur neklasificētu nemetālisko minerālu izstrādājumu ražošana). Atlaišanas veikuši uzņēmumi, kas atrodas NUTS 2. līmeņa reģionos – Eno reģionā (BE32) un Namīras reģionā (BE35).

                        Uzņēmumi un atlaisto darba ņēmēju skaits pārskata periodā

                        AGS Glass

                        144

                        Saint-Gobain Glass

                        268

                        Kopējais uzņēmumu skaits: 2

                        Kopējais atlaisto darba ņēmēju skaits:

                        412

                        To pašnodarbināto personu kopskaits, kuri beiguši darbību:

                        0

                        Atbalsttiesīgo darba ņēmēju un pašnodarbināto personu kopējais skaits:

                        412

               Intervences kritēriji

               6.Beļģija, atkāpjoties no EGF regulas 4. panta 1. punkta b) apakšpunktā minētajiem kritērijiem, iesniedza pieteikumu saskaņā ar EGF regulas 4. panta 2. punktā minētajiem intervences kritērijiem, kas nosaka vismaz 500 darba ņēmēju atlaišanu deviņu mēnešu pārskata perioda laikā uzņēmumos, kas darbojas vienā ekonomikas nozarē, kas definēta NACE 2. red. nodaļas līmenī, un kuri atrodas vienā vai divos dalībvalsts kaimiņu reģionos, kas definēti NUTS 2. līmenī. NUTS 2. līmeņa reģionos Eno (B32) un Namīrā (B35) kopumā bija 412 atlaišanas gadījumi.

               7.Pieteikuma deviņu mēnešu pārskata periods ir no 2014. gada 31. augusta līdz 2015. gada 31. maijam.

               Atlaisto darba ņēmēju skaita un darbības beigšanas aprēķināšana

               8.Pārskata periodā atlaisto darba ņēmēju skaits ir aprēķināts šādi:

               –412 no datuma, kad darba devējs individuāli paziņo darba ņēmējam par atlaišanu vai darba līguma izbeigšanu.

               Atbalsttiesīgie saņēmēji

               9.Kopējais atbalsttiesīgo saņēmēju skaits ir 412.

               Saikne starp darba ņēmēju atlaišanu un globalizācijas izraisītām lielām strukturālām izmaiņām pasaules tirdzniecības modeļos

               10.Lai noteiktu saikni starp atlaišanas gadījumiem un globalizācijas izraisītām lielām strukturālām pārmaiņām pasaules tirdzniecības modeļos, Beļģija norāda, ka pēdējos gados stikla izstrādājumu tirdzniecībai Savienībā ir radušies nopietni traucējumi. Kamēr pieprasījums Eiropā no 2000. līdz 2013. gadam saglabājās nemainīgs, imports krasi palielinājās, un ārvalstu ražotāji ieguva arvien lielāku Eiropas tirgus daļu
                  6
               . Tas skaidrojams ar to, ka ražošanas jaudas pārpalikums Āzijā (jo īpaši Ķīnā) ir radījis spiedienu mazināt cenas, ko Eiropas ražotājiem ir grūti panākt, jo tas ir saistīts ar augstākām ražošanas izmaksām un stingrākiem vides standartiem, īpaši CO2 emisiju kvotām
                  7
               . Lai gan ir palielinājies pieprasījums jaunattīstības valstīs, Eiropai nav izdevies palielināt savu tirgus daļu eksporta tirgos. Stikla lokšņu nozarē, uz kuru attiecas šis pieteikums, ražošanas apjoms Eiropā no 2007. gada līdz 2012. gadam ir samazinājās par 20 %
                  8
               . Eiropā no 2000. līdz 2010. gadam stikla ražošanas nozarē kopumā nodarbinātība samazinājās par 32 % (īpaši skarot Vāciju, Poliju, Franciju un Beļģiju)
                  9
               . Pirmo reizi kopš 60. gadu vidus stikla ražošana Beļģijā 2009. gadā saruka zem 1 miljona tonnu, un ražošanas apjoms turpināja samazināties par 5 % gan 2011. gadā, gan 2012. gadā
                  10
               . Pārējie Eiropas ražotāji lielākoties pārvietoja ražošanu uz Āziju, tādēļ Eiropā šajā nozarē nodarbinātība kopš 2010. gada ir samazinājusies par 12 % un kopš 2000. gada – par 27 %.

               11.Līdz šim par citur neklasificētu nemetālisko minerālu izstrādājumu ražošanas nozari ir iesniegti pieci EGF pieteikumi, no kuriem divi (tostarp šis) pamatots ar tirdzniecības globalizāciju, bet trīs — ar globālo finanšu un ekonomikas krīzi.

               Notikumi, kas izraisījuši darba ņēmēju atlaišanu un darbības beigšanu

               12.Darba ņēmēji tika atlaisti, jo Valonijā slēdza divas ražotnes, kas pieder diviem uzņēmumiem –AGC Europe SA un Saint-Gobain Glass Benelux. Šīs divas ražotnes atrodas attiecīgi Eno reģionā un Namīras reģionā. AGC Europe SA laikposmā no 2006. līdz 2010. gadam ieguldīja vairāk nekā EUR 48 miljonus Rū (Roux) (Eno reģionā) esošajā ražotnē, bet, ņemot vērā ļoti aso konkurenci ar ražotājiem no Āzijas (galvenokārt Ķīnā un Japānā) un nelabvēlīgo Eiropas ekonomisko situāciju, uzņēmums bija spiests pārtraukt ražošanu 2014. gadā. Saint-Gobain Glass Benelux 2013. gadā saskārās ar līdzīgām problēmām stikla ražošanā, kad ražošanas jaudas pārpalikums Tālajos Austrumos radīja neilgtspējīgu cenu spiedienu no Āzijas ražotāju puses. 2014. gadā Saint-Gobain Glass Benelux slēdza ražotni Ovelē (Auvelais) (Namīras reģionā).

               Paredzamā atlaišanas ietekme uz ekonomiku un nodarbinātību vietējā, reģionālā un valsts līmenī

               13.Valonijai ir stipras vēsturiskās tradīcijas stikla ražošanā, un šajā nozarē darbojās vairāki lieli uzņēmumi. Tomēr vairāki no šiem uzņēmumiem pēdējos gados ir saskārušies ar grūtībām, jo īpaši kopš finanšu un ekonomikas krīzes sākuma 2008. gadā. Darbavietu skaits stikla ražošanas nozarē Namīrā un Eno no 2007. gada līdz 2012. gadam samazinājās no 3940 līdz 3170 (-19 %)
                  11
               . Šo situāciju arī sarežģī tas, ka visa ražošanas nozare ir samazinājusi ražošanas apjomu Valonijā, un 2013. gadā tika zaudētas 1236 darbavietas un 2014. gadā –1878 darbavietas. Jo īpaši Eno ir vērojama sarežģīta situācija darba tirgū, kur nodarbinātības līmenis ir 52,7 % (par 9,2 procentpunktiem zemāks nekā valsts vidējais rādītājs) un bezdarba līmenis ir 14,5 % (par 5,9 procentpunktiem augstāks nekā vidēji valstī
                  12
               ). Bezdarba un nodarbinātības rādītāji arī Namīrā ir negatīvi salīdzinājumā ar valsts vidējo rādītāju. Turklāt abu reģionu darba tirgiem ir raksturīgs augsts nepietiekami kvalificēta darbaspēka īpatsvars (gandrīz pusei darba meklētāju Namīrā un mazliet vairāk nekā pusei darba meklētāju Eno nav vidusskolas izglītības). Pēc ražošanas apjoma samazināšanās visā ražošanas nozarē šī pieteikuma mērķgrupai būs grūti atrast līdzīgu nodarbinātību, un noteikti būs vajadzīgi kvalifikācijas celšanas pasākumi.

               Paskaidrojums par izņēmuma apstākļiem, kas ir pamatā pieteikuma pieņemamībai

               14.Beļģija norāda, ka, neraugoties uz to, ka deviņu mēnešu pārskata periodā bija mazāk nekā 500 atlaišanas gadījumu, šis pieteikums tomēr būtu pielīdzināms EGF regulas 4. panta 1. punkta b) apakšpunktā paredzētajam pieteikumam izņēmuma apstākļu dēļ, kuri būtiski ietekmē nodarbinātību un vietējo, reģionālo vai valsts ekonomiku. Stikla ražošanas nozare jau izsenis ir bijusi nozīmīga nozare Valonijā. Vairāk nekā 1/3 no stikla ražotnēm un 58 % nodarbināto stikla ražošanas nozarē Beļģijā ir šajā reģionā. Saint -Gobain Group 2013. gadā bija spiests slēgt vēl vienu ražotni Valonijā, par kuru tika iesniegts pieteikums EGF/2013/011 BE/Saint-Gobain Sekurit. Turklāt attiecīgajos reģionos 12,3 % darbaspēka strādā ražošanas nozarē, kurā kopš 2007. gada nodarbinātība ir samazinājusies par 8 procentpunktiem. Darbvietu zaudējums stikla ražošanas nozarē ir daudz nozīmīgāks Eno un Namīrā salīdzinājumā ar Valoniju un Beļģiju kopumā (darbvietu skaits samazinājies par 19 %). Beļģijas iestādes saistībā ar šo gadījumu  ir pierādījušas, ka pastāv ārkārtas apstākļi, atsaucoties uz nelabvēlīgu situāciju darba tirgū abos reģionos, ko apliecina nodarbinātības līmenis, kas ir zemāks par vidējo, nekvalificēta darbaspēka augstais īpatsvars un augstais ilgtermiņa bezdarba līmenis (36,4 % Namīrā un 39,0 % Eno).

               Paredzētie atbalsta saņēmēji un ierosinātās darbības

               Paredzētie atbalsta saņēmēji

               15.Atlaisto darba ņēmēju skaits, kuri varētu piedalīties pasākumos, ir 412. Šos darba ņēmējus pēc to dzimuma, valstspiederības un vecuma grupas var iedalīt šādi:

                        Kategorija

                        Paredzēto atbalsta
                           saņēmēju skaits

                        Dzimums:

                        Vīrieši:

                        403

                        (97,82 %)

                        Sievietes:

                        9

                        (2,18 %)

                        Valstspiederība:

                        ES valstspiederīgie:

                        405

                        (98,30 %)

                        Nav ES valstspiederīgie:

                        7

                        (1,70 %)

                        Vecuma grupa:

                        15-24 gadi:

                        0

                        (0 %)

                        25-29 gadi:

                        22

                        (5,34 %)

                        30-54 gadi:

                        293

                        (71,12 %)

                        55-64 gadi:

                        97

                        (23,54 %)

                        vairāk nekā 64 gadi:

                        0

                        (0 %)

               16.Turklāt Beļģijas iestādes sniegs Eno reģionā EGF līdzfinansētus individualizētus pakalpojumus līdz pat 100 jauniešiem, kuri nav nodarbināti un nav iesaistīti izglītībā vai apmācībā (NEET) un pieteikuma iesniegšanas dienā ir jaunāki par 25 gadiem, ņemot vērā, ka 144 no 15. punktā minētajiem darba ņēmēju atlaišanas gadījumiem notikušis NUTS 2. līmeņa reģionā Eno, kas ir tiesīgs saņemt atbalstu saskaņā ar Jaunatnes nodarbinātības iniciatīvu.

               17.Tādējādi aplēsts, ka to saņēmēju kopskaits, kas piedalīsies pasākumos, ieskaitot jauniešus, kuri nav nodarbināti un nav iesaistīti izglītībā vai apmācībā (NEET), ir 512.

               Ierosināto darbību attiecināmība

               18.Individualizētie pakalpojumi, kas sniedzami atlaistajiem darba ņēmējiem un jauniešiem, kuri nav nodarbināti un nav iesaistīti izglītībā vai apmācībā (NEET), sastāv no šādām darbībām.

               –Atbalsts/ieteikumi/integrācija. Šī pakalpojumu kopuma pamatā ir standarta darbības, ko veic pārkvalifikācijas nodaļa. Pakalpojumus sniegs FOREM
                  13
                specializētu darbinieku grupa sadarbībā ar organizācijām, kas pārstāv bijušos darba ņēmējus, un tā mudinās dalībniekus piedalīties pasākumos un palīdzēs viņiem administratīvajās procedūrās. Lai sekmētu saziņu starp darba ņēmējiem, pakalpojumus sniedz kopīgi visiem atlaistajiem darbiniekiem īpaši šim nolūkam iekārtotās telpās. Pakalpojumi attiecas uz trim darbības veidiem: i) kopēja informācija par darba meklēšanas tehnikām (CV un pieteikuma vēstules sagatavošana, tīmekļa resursu izmantošana u. c.), ii) individuālas tikšanās ar FOREM konsultantu (prasmju pārbaude, karjeras ceļš, ieteikumi par apmācībām u. c.),  iii) brīva un atvērta piekļuve darba meklēšanas līdzekļiem (IT aprīkojums ar interneta pieslēgumu, tālrunis, specializēta dokumentācija u. c.).

               –Atbalsts darba meklēšanā. FOREM veiks īpašas darbības, lai palīdzētu darba ņēmējiem darba meklēšanā un pārvarētu grūtības procesā, kas saistīts ar pārcelšanu citā amatā. Tajā ietilpst atlaisto darbinieku un potenciālo darba devēju tikšanās (darba piemeklēšana atbilstoši prasmēm), uzņēmumu apmeklēšana, tikšanās ar darbinieku atlases speciālistiem, lai sagatavotos darba intervijām, kā arī pieredzes apmaiņa ar citiem darbiniekiem, kas jau ir pārkvalificējušies vai arī atraduši darbu pēc kolektīvās atlaišanas.

               –Integrēta apmācība. FOREM, centres de competences vai IFAPME
                  14
                sniegs dažāda veida īpašus apmācības kursus. Sākotnējā posmā FOREM darbinieki palīdzēs katram dalībniekam noteikt savus ar nodarbošanos saistītos mērķus un virzīs viņus uz vienu no piedāvātajiem apmācību moduļa veidiem. Katra apmācību moduļa beigās jaunās prasmes var novērtēt un dokumentēt. Atkarībā no apmācību veida un kompetences jomas dalībniekiem piešķirs vai nu oficiālu prasmju sertifikātu (t. i., profesionālās kompetences sertifikātu), apmeklējuma sertifikātu (iemaņām vai profesijām, kurās nav oficiālas sertifikācijas) vai prasmju apliecinājumu (prasmēm un iemaņām, kas iegūtas ārpus oficiālajiem apmācību kursiem).

               –Pieredzes nodošana. Pieredzējuši darbinieki var uzlabot savas prasmes un zinātību, kļūstot par skolotājiem vai pasniedzējiem tehniskās izglītības jomā. FOREM un dažādu tehniskās izglītības nozaru federācijas izstrādās īpašu informētības palielināšanas un pirmsapmācības moduli, iedrošinot attiecīgos darbiniekus mācīties, lai kļūtu par profesionālās izglītības skolotājiem.

               –Atbalsts uzņēmuma izveidei. Darba ņēmēji, kuri apsver iespēju sākt savu uzņēmējdarbību, saņems norādījumus un atbalstu visā procesa gaitā. Šis atbalsts ietver divas galvenās darbības: i) kopīgas informācijas sniegšanas sanāksmes, kurās palielinās izpratni par uzņēmuma izveidošanas iespējām un sniegs informāciju par juridiskajiem aspektiem un atbalsta pasākumiem uzņēmuma izveidošanai; ii) individuālas pārrunas ar ieinteresētajiem darba ņēmējiem, lai pārskatītu viņu plānus un palīdzētu sazināties ar uzņēmējdarbības atbalsta organizācijām un pakalpojumu sniedzējiem.

               –Atbalsts kopīgiem projektiem. Darba ņēmējiem, kuri kopā kā grupa varētu apsvērt iespēju izveidot “sociālu uzņēmumu”, saņems padomu un atbalstu no specializēta konsultanta un pārkvalifikācijas nodaļas. Šis atbalsts ietver informācijas sniegšanas un izpratnes veidošanas pasākumus par uzņēmumu veidošanu un elementāras vadības prasmes, kā arī konsultācijas par uzņēmuma izveidi (piemēram, kā izstrādāt uzņēmējdarbības plānu, juridiskos statūtus, tirgvedību u.c.). Atbalsta komiteja, kurā apvienojušies pārstāvji no darba devēju organizācijām, arodbiedrībām un FOREM, novērtē pieteikumu un izlemj, vai piešķirt dotāciju. Katrs projektā iesaistītais darbinieks var saņemt dotāciju EUR 5000 apmērā (līdzekļi tiek apvienoti visiem iesaistītajiem darba ņēmējiem). Dotācijas var izmantot, lai iegādātos iekārtas, preces, apmaksātu reklāmas pasākumus, konsultācijas, apmācību utt. Konsultāciju nodaļa pārvaldīs dotācijas un sniegs ziņojumus FOREM par izdevumu izlietojumu (rēķini un apliecinoši dokumenti).

               –Pabalsti. Dalībnieki varēs saņemt arī darba meklēšanas un apmācību pabalstus.

               Individualizēto pakalpojumu, kas paredzēti jauniešiem, kuri nav nodarbināti un nav iesaistīti izglītībā vai apmācībā (NEET), pamatā ir līdzīga pieeja, kas aprakstīta iepriekš, un ietver šādas darbības.

               –Mobilizācija un vispārīgi norādījumi. Detalizēta profila izveide ļaus jauniešiem vai nu tieši iesaistīties turpmākā izglītībā/apmācībā, vai piedalīties īpašā ievadapmācībā, kuras mērķis ir veicināt pašapziņu un izpētīt intereses.

               –Apmācība. FOREM, centres de competences vai IFAPME sniegs dažāda veida īpašus apmācības kursus.

               –Individualizēta prasmju uzlabošana. Katram jaunietim, kas piedalās šajā pasākumā, tiks izstrādāts individuāls prasmju uzlabošanas plāns.

               –Pabalsti. Dalībnieki varēs saņemt arī darba meklēšanas un apmācību pabalstus.

               19.Aprakstītās ierosinātās darbības ir aktīvi darba tirgus pasākumi atbilstīgi EGF regulas 7. pantā noteiktajām darbībām, par kurām ir tiesības saņemt atbalstu. Šīs darbības neaizstāj pasīvus sociālās aizsardzības pasākumus.

               20.Beļģijas iestādes ir sniegušas nepieciešamo informāciju par darbībām, kas attiecīgajiem uzņēmumiem ir obligāti jāveic saskaņā ar valsts tiesību aktiem vai koplīgumiem. Iestādes ir apliecinājušas, ka EGF finansiālais ieguldījums neaizstās minētās darbības.

               Paredzamais budžets

               21.Paredzamās kopējās izmaksas ir EUR 1 825 907, kas ietver izdevumus par individualizētajiem pakalpojumiem EUR 1 758 507 apmērā un izdevumus par sagatavošanās, pārvaldības, informācijas un publicitātes, kā arī kontroles un ziņojumu sniegšanas pasākumiem EUR 67 400 apmērā.

               22.Kopējais finansiālais ieguldījums, kas pieprasīts no EGF, ir EUR 1 095 544 (60 % no kopējām izmaksām).

                        Darbības

                        Aplēstais dalībnieku skaits

                        Aplēstās izmaksas par vienu dalībnieku
                        (EUR)
                           15

                        Aplēstās kopējās izmaksas

                        (EUR)

                        Individualizēti pakalpojumi (darbības saskaņā ar EGF regulas 7. panta 1. punkta a) un c) apakšpunktu)

                        Pārkvalificēšanās(Reconversion):

                        Atbalsts/ieteikumi/integrācija (Accompagnement/Orientation/Insertion)

                        412

                        2378

                        979 602

                        Atbalsts darba meklēšanā (Dynamisation de la recherche d'emploi)

                        100

                        325

                        32 500

                        Apmācība (Formation)

                        Integrēta apmācība (Formations intégrées)

                        140

                        849

                        118 850

                        Pieredzes nodošana (Transmission d'expérience)

                        6

                        1000

                        6000

                        Uzņēmējdarbības veicināšana (Aide à la creation d'emploi)

                        Atbalsts uzņēmuma izveidei (Autocreation d'emploi individuelle)

                        100

                        350

                        35 000

                        Atbalsts kopīgiem projektiem (Soutien à l'emergence de projets collectifs)

                        10

                        8000

                        80 000

                        NEET: Mobilizācija un vispārīgi norādījumi (Mobilisation et orientation)

                        100

                        3215

                        321 510

                        NEET: Integrēta apmācība (Formations intégrées)

                        50

                        850

                        42 500

                        NEET: Individualizēta prasmju uzlabošana (Remédiation et mise à niveau)

                        35

                        1300

                        45 500

                        Starpsumma (a):

                        Procentuāli no individualizēto pakalpojumu kopuma

                        –

                        1 661 462

                        (94,48 %)

                        Pabalsti un stimuli (darbības saskaņā ar EGF regulas 7. panta 1. punkta b) apakšpunktu)

                        Darba meklēšanas pabalsts (Allocations de recherche d'emploi)

                        412

                        139

                        57 423

                        Apmācības pabalsts (Allocations de formation)

                        140

                        88

                        12 372

                        NEET: Darba meklēšanas pabalsts (Indemnités stagiaires recherche d'emploi)

                        100

                        210

                        21 000

                        NEET: Apmācības pabalsts (Indemnités stagiaires formation)

                        50

                        125

                        6250

                        Starpsumma (b):

                        Procentuāli no individualizēto pakalpojumu kopuma

                        –

                        97 045

                        (5,52 %)

                         Darbības saskaņā ar EGF regulas 7. panta 4. punktu

                        1. Sagatavošanās darbības

                        –

                        0

                        2. Pārvaldība

                        –

                        13 400

                        3. Informācija un publicitāte

                        –

                        45 000

                        4. Kontrole un ziņojumu sniegšana

                        –

                        9000

                        Starpsumma (c):

                        Procentuāli no kopējām izmaksām:

                        –

                        67 400

                        (3,69 %)

                        Kopējās izmaksas (a + b + c):

                        –

                        1 825 907

                        EGF ieguldījums (60 % no kopējām izmaksām)

                        –

                        1 095 544

               23.To darbību izmaksas, kuras iepriekš minētajā tabulā noteiktas kā darbības saskaņā ar EGF regulas 7. panta 1. punkta b) apakšpunktu, nepārsniedz 35 % no saskaņotā individualizēto pakalpojumu kopuma kopējām izmaksām. Šīs darbības ir atkarīgas no tā, vai paredzētie atbalsta saņēmēji piedalās darba meklēšanas vai apmācības pasākumos.

               24.Beļģija apstiprināja, ka ieguldījumu izmaksas pašnodarbinātībai, uzņēmējdarbības sākšanai un darba ņēmēju pārņemšanai nepārsniegs EUR 15 000 vienam atbalsta saņēmējam.

               Izdevumu atbilstības periods

               25.Beļģija sāka sniegt individualizētos pakalpojumus paredzētajiem atbalsta saņēmējiem 2014. gada 10. septembrī. Tāpēc par izdevumiem saistībā ar šīm darbībām ir tiesības saņemt EGF finansiālu ieguldījumu no 2014. gada 10. septembra līdz 2017. gada 19. augustam.

               26.Beļģijai administratīvie izdevumi, lai īstenotu EGF, sāka rasties 2014. gada 9. jūlijā. Tāpēc par izdevumiem par sagatavošanās, pārvaldības, informācijas un publicitātes, kontroles un ziņojumu sniegšanas pasākumiem ir tiesības saņemt EGF finansiālu ieguldījumu no 2014. gada 9. jūlija līdz 2018. gada 19. februārim.

               Papildināmība ar darbībām, ko finansē no valstu vai Savienības fondiem

               27.Valsts priekšfinansējuma vai līdzfinansējuma avoti ir Valonijas nodarbinātības dienests (FOREM) un Valonijas reģions.

               28.Beļģija ir apstiprinājusi, ka iepriekš aprakstītie pasākumi, kas saņem EGF finansiālu ieguldījumu, nesaņems finansiālus ieguldījumus no citiem Savienības finanšu instrumentiem.

               Procedūras, ko ievēro, apspriežoties ar paredzētajiem atbalsta saņēmējiem vai viņu pārstāvjiem, vai sociālajiem partneriem, kā arī vietējām un reģionālām iestādēm

               29.Beļģija ir norādījusi, ka saskaņotais individualizēto pakalpojumu kopums ir izstrādāts, apspriežoties ar visām ieinteresētajām personām, tostarp ar sociālajiem partneriem, uzņēmumiem un valsts nodarbinātības dienestiem. Šīs ieinteresētās personas uzraudzības komitejā cieši uzraudzīs ierosināto pasākumu īstenošanu.

               Pārvaldības un kontroles sistēmas

               30.Pieteikums ietver pārvaldības un kontroles sistēmas aprakstu, kurā norādīti iesaistīto struktūru pienākumi. Beļģija paziņoja Komisijai, ka finansiālo ieguldījumu pārvaldīs un kontrolēs tās pašas struktūras, kuras ir atbildīgas par Eiropas Sociālo fondu (ESF).

               Attiecīgās dalībvalsts uzņemtās saistības

               31.Beļģija ir sniegusi visus nepieciešamos apliecinājumus tam, ka:

               –piekļuvē ierosinātajām darbībām un to īstenošanai tiks piemēroti vienlīdzīgas attieksmes un nediskriminācijas principi,

               –ir ievērotas valstu un ES tiesību aktos paredzētās prasības par kolektīvo atlaišanu,

               –uzņēmumi, kuros atlaisti darba ņēmēji un kuri pēc atlaišanas ir turpinājuši darbību, ir ievērojuši juridiskos pienākumus, kas attiecas uz darba ņēmēju atlaišanu, un ir snieguši darba ņēmējiem atbilstošu palīdzību,

               –ierosinātās darbības nesaņems finansiālu atbalstu no citiem Savienības fondiem vai finanšu instrumentiem, kā arī tiks novērsta jebkāda dubulta finansēšana,

               –ar ierosinātām darbībām papildinās no struktūrfondiem finansētās darbības,

               –EGF finansiālais ieguldījums atbildīs procesuālajiem un materiālajiem Savienības noteikumiem par valsts atbalstu.

               IETEKME UZ BUDŽETU

               Budžeta priekšlikums

               32.EGF nepārsniedz maksimālo gada apjomu EUR 150 miljonu apmērā (2011. gada cenās), kā paredzēts 12. pantā Padomes 2013. gada 2. decembra Regulā (ES, Euratom) Nr. 1311/2013, ar ko nosaka daudzgadu finanšu shēmu 2014.–2020. gadam
                  16
               .

               33.Pēc pieteikuma izskatīšanas attiecībā uz nosacījumiem, kas izklāstīti EGF regulas 13. panta 1. punktā, un ņemot vērā paredzēto atbalsta saņēmēju skaitu, ierosinātās darbības un aplēstās izmaksas, Komisija ierosina izmantot EGF līdzekļus EUR 1 095 544 apmērā, kas atbilst 60 % no ierosināto darbību kopējām izmaksām, lai sniegtu finansiālu ieguldījumu saistībā ar pieteikumu.

               34.Ierosināto lēmumu izmantot EGF kopīgi pieņems Eiropas Parlaments un Padome, kā paredzēts 13. punktā Eiropas Parlamenta, Padomes un Komisijas 2013. gada 2. decembra Iestāžu nolīguma par budžeta disciplīnu, sadarbību budžeta jautājumos un pareizu finanšu pārvaldību
                  17
               .

               Saistītie tiesību akti

               35.Vienlaikus ar priekšlikumu lēmumam par EGF izmantošanu Komisija Eiropas Parlamentam un Padomei iesniegs priekšlikumu par līdzekļu pārvietošanu uz attiecīgo budžeta pozīciju EUR 1 095 544 apmērā.

               36.Tajā pašā laikā, kad Komisija pieņem priekšlikumu lēmumam par EGF izmantošanu, tā ar īstenošanas aktu pieņems lēmumu par finansiālo ieguldījumu, kas stājas spēkā dienā, kad Eiropas Parlaments un Padome pieņem ierosināto lēmumu izmantot EGF.

               Priekšlikums

               EIROPAS PARLAMENTA UN PADOMES LĒMUMS

               par Eiropas Globalizācijas pielāgošanās fonda izmantošanu
                  (Beļģijas pieteikums – EGF/2015/007 BE/Hainaut-Namur Glass)

               EIROPAS PARLAMENTS UN EIROPAS SAVIENĪBAS PADOME,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2013. gada 17. decembra Regulu (ES) Nr. 1309/2013 par Eiropas Globalizācijas pielāgošanās fondu (2014–2020) un ar ko atceļ Regulu (EK) Nr. 1927/2006
                  18
               , un jo īpaši tās 15. panta 4. punktu,

               ņemot vērā Eiropas Parlamenta, Padomes un Komisijas 2013. gada 2. decembra Iestāžu nolīgumu par budžeta disciplīnu, sadarbību budžeta jautājumos un pareizu finanšu pārvaldību
                  19
                un jo īpaši tā 13. punktu,

               ņemot vērā Eiropas Komisijas priekšlikumu,

               tā kā:

               (1)Eiropas Globalizācijas pielāgošanās fonda (EGF) mērķis ir sniegt atbalstu darba ņēmējiem, kas atlaisti no darba, un pašnodarbinātām personām, kuru darbība ir beigusies tādēļ, ka globalizācijas dēļ ir notikušas lielas strukturālas pārmaiņas pasaules tirdzniecības modeļos, turpinās globālā finanšu un ekonomikas krīze vai ir sākusies jauna globāla finanšu un ekonomikas krīze, un lai palīdzētu viņiem no jauna iekļauties darba tirgū.

               (2)EGF var izmantot, nepārsniedzot maksimālo summu EUR 150 miljoni gadā (2011. gada cenās), kā noteikts Padomes Regulas (ES, Euratom) Nr. 1311/2013
                  20
                12. pantā.

               (3)Beļģija 2015. gada 19. augustā iesniedza pieteikumu EGF/2015/007 BE/Hainaut-Namur Glass, lai saņemtu finansiālu ieguldījumu no EGF, pēc darba ņēmēju atlaišanas un darbības pārtraukšanas (turpmāk "atlaišana") saimnieciskās darbības nozarē, kas klasificēta NACE 2. redakcijas 23. nodaļā (Citur neklasificētu nemetālisko minerālu izstrādājumu ražošana), NUTS
                  21
                2. līmeņa reģionos Eno (BE32) un Namīrā (BE35), Beļģijā. Pieteikums tika papildināts ar papildu informāciju saskaņā ar Regulas (ES) Nr. 1309/2013 8. panta 3. punktu. Šis pieteikums atbilst Regulas (ES) Nr. 1309/2013 13. pantā noteiktajām prasībām par EGF finansiālā ieguldījuma noteikšanu.

               (4)Saskaņā ar Regulas (ES) Nr. 1309/2013 6. panta 2. punktu Beļģija nolēma sniegt EGF līdzfinansētus individualizētus pakalpojumus arī 100 jauniešiem, kuri nav nodarbināti un nav iesaistīti izglītībā vai apmācībā (NEET).

               (5)Saskaņā ar Regulas (ES) Nr. 1309/2013 4. panta 2. punktu Beļģijas pieteikumu uzskata par pieņemamu, jo darbinieku atlaišanai ir būtiska ietekme uz nodarbinātību un vietējo, reģionālo un valsts ekonomiku.

               (6)Tādēļ EGF būtu jāizmanto, lai sniegtu finansiālu ieguldījumu EUR 1 095 544 apmērā saistībā ar Beļģijas iesniegto pieteikumu.

               (7)Lai pēc iespējas saīsinātu laiku, kas vajadzīgs EGF izmantošanai, šis lēmums būtu jāpiemēro no tā pieņemšanas dienas,

               IR PIEŅĒMUŠI ŠO LĒMUMU.

               1. pants

               Eiropas Savienības 2016. finanšu gada vispārējā budžetā izmanto Eiropas Globalizācijas pielāgošanās fondu, lai piešķirtu EUR 1 095 544 saistību un maksājumu apropriācijās.

               2. pants

               Šis lēmums stājas spēkā dienā, kad to publicē Eiropas Savienības Oficiālajā Vēstnesī. To piemēro no [tā pieņemšanas datums]
                  22
               .

               Briselē,

                  Eiropas Parlamenta vārdā —
                        Padomes vārdā —

                  priekšsēdētājs
                        priekšsēdētājs

                     (1)
                  OV L 347, 20.12.2013., 855. lpp.

                     (2)
                  EGF regulas 3. panta nozīmē.

                     (3)
                  Komisijas 2012. gada 8. novembra Regula (ES) Nr. 1046/2012, ar ko īsteno Eiropas Parlamenta un Padomes Regulu (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi attiecībā uz jaunā reģionālā sadalījuma laikrindu nosūtīšanu (OV L 310, 9.11.2012., 34. lpp.).

                     (4)
                  OV L 393, 30.12.2006., 1. lpp.

                     (5)
                  Saskaņā ar Regulas (ES) Nr. 1309/2013 7. panta 4. punktu.

                     (6)
                  Overview of the Glass Sector, Cambridge Econometrics, 2014. gada 22. oktobris.

                     (7)
                  Rapport Annuel 2013, Fédération de l'Industrie du Verre.

                     (8)
                  Une Politique Industrielle pour le secteur du verre, Comité Economique et Social Européen, 2014. gada 8. jūlijs.

                     (9)
                  SYNDEX, 2013. gada 23. oktobris.

                     (10)
                  Rapport Annuel 2013, Fédération de l'Industrie du Verre.

                     (11)
                  FOREM dati.

                     (12)
                  SPF Economie, Classes moyennes et Energie, Enquête sur les forces de travail, 2015.g.

                     (13)
                  Valonijas valsts nodarbinātības dienests.

                     (14)
                  IFAPME (Institut wallon de Formation en Alternance et des indépendants et Petites et Moyennes Entreprises) ir publiska mācību iestāde, kas nodrošina ar nodarbošanos saistītu duālo apmācību, kurā ietilpst māceklība un īpaši kursi MVU vadītājiem.

                     (15)
                  Uz dalībnieku skaitu un kopējām izmaksām balstītas aptuvenās vērtības.

                     (16)
                  OV L 347, 20.12.2013., 884. lpp.

                     (17)
                  OV C 373, 20.12.2013., 1. lpp.

                     (18)
                  OV L 347, 20.12.2013., 855. lpp.

                     (19)
                  OV C 373, 20.12.2013., 1. lpp.

                     (20)
                  Padomes Regula (ES, Euratom) Nr. 1311/2013, ar ko nosaka daudzgadu finanšu shēmu 2014.–2020. gadam (OV L 347, 20.12.2013., 884. lpp.).

                     (21)
                  Komisijas 2012. gada 8. novembra Regula (ES) Nr. 1046/2012, ar ko īsteno Eiropas Parlamenta un Padomes Regulu (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi attiecībā uz jaunā reģionālā sadalījuma laikrindu nosūtīšanu (OV L 310, 9.11.2012., 34. lpp.).

                     (22)
                  Datums jāieraksta Parlamentam pirms publicēšanas OV.